**projektas**

**reg. Nr. T-116**

**2.2.darbotvarkės klausimas**

**Pasvalio rajono savivaldybės taryba**

**Sprendimas**

**Dėl viešo konkurso pasvalio svalios progimnazijos direktoriaus pareigoms eiti organizavimo**

2020 m. birželio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos darbo kodekso 41 straipsnio 3 dalimi, Lietuvos Respublikos švietimo įstatymo 59 straipsnio 1, 5 ir 6 dalimis, Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo, patvirtinto Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 „Dėl Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo patvirtinimo (Lietuvos Respublikos švietimo ir mokslo ministro 2018 m. vasario 1 d. įsakymo Nr. V-90 redakcija), 5, 7 punktais, Pasvalio rajono savivaldybės taryba nusprendžia:

1. Organizuoti viešą konkursą Pasvalio Svalios progimnazijos direktoriaus pareigoms eiti.
2. Įgalioti Savivaldybės merą teisės aktų nustatyta tvarka:
   1. suderinti atrankos datą su švietimo, mokslo ir sporto ministro įgaliota institucija;
   2. paskirti asmenį (komisijos sekretorių) organizaciniams darbams atlikti ir komisijos posėdžiams protokoluoti;
   3. paskelbti konkursą;
   4. siūlyti vieną asmenį į konkurso komisijos narius;
   5. sudaryti konkurso komisiją.
3. Pripažinti netekusiu galios Pasvalio rajono savivaldybės tarybos 2019 m. spalio 23 d. sprendimą Nr. T1-199 „Dėl viešo konkurso Pasvalio Svalios progimnazijos direktoriaus pareigoms eiti organizavimo“.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Juridinio ir personalo skyriaus vedėja

J. Karčiauskienė

2020-05-27

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**Dėl viešo konkurso pasvalio svalios progimnazijos direktoriaus pareigoms eiti organizavimo**

**2020-05-27**

Pasvalys

**1. Problemos esmė**

Lietuvos Respublikos švietimo įstatymo (toliau – Įstatymas) 59 straipsnio 1 dalyje nustatyta, kad švietimo įstaigos vadovai į pareigas priimami viešo konkurso, kurį organizuoja savivaldybės taryba ar jos įgaliotas asmuo, būdu. Viešasis konkursas švietimo įstaigos vadovo pareigoms eiti organizuojamas Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo, patvirtinto Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 „Dėl Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo patvirtinimo (Lietuvos Respublikos švietimo ir mokslo ministro 2018 m. vasario 1 d. įsakymo Nr. V-90 redakcija) (toliau – Aprašas), nustatyta tvarka.

Konkurso organizavimas apima: konkurso paskelbimą; dokumentų pateikimą ir priėmimą; konkurso komisijos sudarymą ir jos veiklą; pretendentų atranką (Aprašo 1 p.).

Savivaldybės taryba:

* organizuoja konkursą švietimo įstaigos vadovo pareigoms eiti likus ne mažiau kaip 6 mėnesiams iki švietimo įstaigos vadovo kadencijos pabaigos (Pasvalio Svalios progimnazijos (toliau – Įstaiga) direktoriaus darbo santykiai (terminuota darbo sutartis) turėjo baigtis 2020 m. sausio 1 d. suėjus darbo sutarties terminui (Įstatymo 59 str. 4 d.). Įstaigos vadovo sutikimu, jo darbo sutarties terminas pratęstas iki kol Įstaigos direktoriaus pareigas pradės eiti viešą konkursą laimėjęs naujas Įstaigos vadovas);
* turi teisę įgalioti asmenį atlikti konkurso organizatoriaus funkcijas: suderinti atrankos datą su švietimo, mokslo ir sporto ministro įgaliota institucija (Aprašo 7 p.); paskirti asmenį (komisijos sekretorių) organizaciniams darbams atlikti ir komisijos posėdžiams protokoluoti (Aprašo 5 p.); paskelbti konkursą (Aprašo 7 p.); siūlyti vieną asmenį į konkurso komisijos narius (Aprašo 19.1 p.); sudaryti konkurso komisiją (Aprašo 26 p.).

Pažymėtina, kad Pasvalio rajono savivaldybės (toliau – Savivaldybė) tarybos 2019 m. gegužės 30 d. sprendimu Nr. T1-83 „Dėl viešo konkurso Pasvalio Svalios progimnazijos direktoriaus pareigoms eiti organizavimo“ nuspręsta organizuoti viešą konkursą Įstaigos direktoriaus pareigoms eiti bei Savivaldybės meras įgaliotas atlikti aukščiau įvardintus su konkurso organizavimu susijusius veiksmus. Savivaldybės meras, vykdydamas Savivaldybės tarybos 2019 m. gegužės 30 d. sprendimą Nr. T1-83 „Dėl viešo konkurso Pasvalio Svalios progimnazijos direktoriaus pareigoms eiti organizavimo“, teisės aktų nustatyta tvarka paskelbė konkursą (2019 m. birželio 7 d.), paskyrė asmenį organizaciniam darbams atlikti ir komisijos posėdžiams organizuoti (2019 m. birželio 3 d. potvarkis Nr. MV-52), suderino su švietimo ir mokslo ministerija atrankos datą (2019 m. spalio 22 d.). Dokumentų pateikimo terminas – iki 2019 m. spalio 1 d. Savivaldybės mero 2019 m. spalio 8 d. potvarkiu Nr. MV-89 „Dėl konkurso organizavimo procedūros nutraukimo“ nutraukta konkurso įstaigos direktoriaus pareigoms eiti organizavimo procedūra, nesant pretendentų, tinkamai pateikusių dokumentus. Dėl šios priežasties konkursas turėjo būti organizuojamas iš naujo, t. y. iš naujo turėjo būti atliekamos visos konkurso procedūros (konkurso paskelbimas; dokumentų pateikimas ir priėmimas; konkurso komisijos sudarymas ir jos veikla; pretendentų atranka).

Savivaldybės tarybos 2019 m. spalio 23 d. sprendimu Nr. T1-199 „Dėl viešo konkurso Pasvalio Svalios progimnazijos direktoriaus pareigoms eiti organizavimo“ nuspręsta iš naujo (II k.) organizuoti viešą konkursą Įstaigos direktoriaus pareigoms eiti bei Savivaldybės meras įgaliotas atlikti aukščiau įvardintus su konkurso organizavimu susijusius veiksmus. Konkursas paskelbtas 2019 m. lapkričio 15 d., asmuo organizaciniams darbams atlikti ir komisijos posėdžiams organizuoti paskirtas Savivaldybės mero 2019 m. lapkričio 8 d. potvarkiu Nr. MV-99, atrankos data suderinta su švietimo ir mokslo ministerija – 2020 m. balandžio 2 d. Dokumentų pateikimo terminas – iki 2020 m. kovo 19 d. Atsižvelgiant į Lietuvos Respublikos Vyriausybės 2020 m. kovo 14 d. nutarimu Nr. 207 „Dėl karantino Lietuvos Respublikos teritorijoje paskelbimo“ (su visais aktualiais pakeitimais) visoje Lietuvos Respublikos teritorijoje paskelbtą karantiną bei į nepalankią epideminę COVID-19 ligos (koronavirusinės infekcijos) situaciją, 2020 m. kovo 16 d. sustabdytas viešo konkurso Įstaigos direktoriaus pareigoms eiti pretendentų dokumentų pateikimo terminas. Vėliau šio viešo konkurso procedūros atnaujintos. Savivaldybės mero 2020 m. gegužės 26 d. potvarkiu Nr. MV-38 „Dėl konkurso organizavimo procedūros nutraukimo“ nutraukta konkurso Įstaigos direktoriaus pareigoms eiti organizavimo procedūra, nesant pretendentų, tinkamai pateikusių dokumentus. Dėl šios priežasties konkursas turi būti vėl organizuojamas iš naujo, t. y. iš naujo turi būti atliekamos visos konkurso procedūros (konkurso paskelbimas; dokumentų pateikimas ir priėmimas; konkurso komisijos sudarymas ir jos veikla; pretendentų atranka).

**2. Kokios siūlomos naujos teisinio reguliavimo nuostatos ir kokių rezultatų laukiama**

Šiuo sprendimo projektu siūloma:

1. Savivaldybės tarybai priimti sprendimą organizuoti viešą konkursą Pasvalio Svalios progimnazijos direktoriaus pareigoms eiti.
2. Įgalioti Savivaldybės merą atlikti konkrečias viešojo konkurso Pasvalio Svalios progimnazijos direktoriaus pareigoms eiti organizatoriaus funkcijas.

Priimtas sprendimo projektas įtakos kriminogeninei situacijai ir korupcijai neturės.

Priimtas sprendimo projektas neturi įtakos verslui.

**3. Skaičiavimai, išlaidų sąmatos, finansavimo šaltiniai**

Sprendimo projekto įgyvendinimui lėšų nereikia.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti –** nereikia.

**6. Sprendimo projekto iniciatoriai** – Juridinis ir personalo skyrius.

**7. Sprendimo projekto rengimo metu gauti specialistų vertinimai ir išvados –** negauta.

Skyriaus vedėja Jurgita Karčiauskienė